作者:吳潛
標題:賀新郎
內容:可意人如玉。小簾櫳、輕勻淡濘，道家裝束。長恨春歸無尋處，全在波明黛綠。看冶葉、倡條渾俗。比似江梅清有韻，更臨風、對月斜依竹。看不足，詠不足。曲屏半掩青山簇。正輕寒、夜來花睡，半敧殘燭。縹緲九霞光裡夢，香在衣裳剩馥。又只恐、銅壺聲促。試問送人歸去後，對一奩、花影垂金粟。腸易斷，倩誰續。